
[bookmark: _Toc0]Még lehet regisztrálni az Információbiztonsági ingyenes fórumra
A Hétpecsét Egyesület szeptember 16-án tartja az immár 122. Információvédelem Menedzselése Szakmai Fórumát.
Az Egyesület 2004 óta évente öt alkalommal tart a szakmai közönség számára ingyenes rendezvényt. Ezeken a programokon 90-140 ember vesz részt, akik az információvédelem különböző területén vannak pozícióban. A rendezvények történetében jól megfigyelhető az információvédelem hangsúlyának a változása. A kezdeti években elsősorban informatikai területként az adatvédelem volt fókuszban. A GDPR adta törvényi szabályozás a jogi szakemberek felé vitte a hangsúlyt. Ma pedig a kibervédelem és a mesterséges intelligencia kihívásai foglalkoztatják a szakmát.
A Hétpecsét Egyesület a 2004-es megalakulása óta azonos elnökséggel működik és az információvédelem területén kifejezetten az ún. B2B, azaz az üzleti életet, felölelő kihívásokra és az azokra adható válaszokra helyezi a hangsúlyt. A vezetőség gyakori megfogalmazása, hogy ebben a tánciskolában számukra a kályha - a kiinduló pont – a szabványos rendszerek ismerete. Elsősorban az ISO 2700-s szabványcsalád, amely a nemzetközileg elismert információbiztonsági szabványokat tömöríti. A szabványcsalád fontos, sokak szerint legfontosabb, tagja az ISO 27001 szabvány. Ez tartalmazza az Információbiztonsági Irányítási Rendszer (IBIR) kiépítésének, bevezetésének, működtetésének és folyamatos fejlesztésének követelményeit. Fontos, hogy ez a szabvány, amelyre a szervezetek hivatalos tanúsítványt (auditot) szerezhetnek, akár a minőségirányítása rendszerükkel integrált formában.
A 2026 szeptember 16-án tartandó, "Információvédelem menedzselése CXXII Szakmai Fórum" programját 4 előadói blokk határozza meg.
Nagy Mihály a KÜRT Információbiztonsági és Adatmentő Zrt. Kiberbiztonsági audit központjának a vezetője a NIS2 auditok tapasztalatairól tart előadást gyakorló szakemberként. Kb. 4000 a kritikus infrastruktúra részeként azonosítható magyar vállalatot érint közvetlenül az auditálási követelmény és számukra ez az előadás egy visszajelzés a munkáról. Az előadás címe utal az auditokkal eltelt egy év belső vitáira: „ Támadás alatt: a magyar kiberbiztonsági auditok első ciklusa”
Dalos-Kovács Gabriella „AI governance szakértő” a mesterséges intelligencia kockázatainak kezeléséről beszél majd. Fókuszban lesz a szervezeten belüli felelősségi körök meghatározása.
A rendezvény ad helyszínt „Az év információbiztonsági dolgozata” pályázat nyerteseinek a kihirdetésének. A nyertes pályázók dolgozatuk főbb pontjait személyesen ismertetik.
Befejezésül kerül sor az Információvédelem Menedzselése Szakmai Fórum ún. népítélet napirendjére. Itt a szervezők a résztvevők bevonásával igyekeznek megosztó témákban a véleményeknek teret adni, bemutatni. A kérdések itt a NIS2 hasznosságának az eltérő megítélését célozzák.
A szakmai fórum társrendezvénye a DPO Klub, amely elsősorban a jogi vetületekkel foglalkozik. A mostani téma a GDPR-megfelelőség a mesterséges intelligencia használatában.
A Hétpecsét Egyesület és az Óbudai Egyetem Neumann János Informatikai Kar együttműködése alapján a helyszín a kar Bécsi úton lévő Audimax terme.
A szervezők a www.hetpecset.hu oldalon várják az érdeklődök regisztrációját szeptember 11-ig. Részvételt technikai okok miatt kizárólag az időben beérkezett regisztráció alapján tudnak biztosítani.

